Până la finele lunii martie, în spațiul expozițional al teatrului sucevean pot fi admirate o serie de picturi care celebrează eternul mister și farmec feminin, realizate de artistul plastic Niculai Moroșan. De la tablouri florale foarte realiste, încât ai tentația să adulmeci buchetele intens colorate, la nuduri care se împletesc armonios cu peisaje rămase în memoria vizuală a artistului ori formează impresionante compoziții fantasmagorice, expoziția are un farmec aparte, ca și femeile cărora le este dedicată creația sa.
Expoziția, organizată în parteneriat cu Uniunea Artiștilor Plastici din România - Filiala Suceava, a fost inaugurată în spațiul dedicat de la ultimul etaj al Teatrului "Matei Vișniec" Suceava, în prezența unui public numeros, invitat special fiind istoricul și criticul de artă Iulian Bucur.
"Este un eveniment special, prin care sărbătorim Ziua Femeii și venirea primăverii. Nu întâmplător pictorul Niculai Moroșan a organizat o expoziție personală care să ne încânte sufletul. Găzduim cu mare plăcere această expoziție – <Mister și frumusețe> în spațiul TMMVS, până la finele lunii martie și ne bucurăm de prezența unui public numeros. Vă așteptăm cu drag la teatru!", a spus managerul instituției culturale, Angela Zarojanu.
O scurtă introducere a făcut și Oana Hrișcă, vicepreședintă a Uniunii Artiștilor Plastici Suceava, care a definit expoziția ca fiind una "oferită cu forță, masculinitate și sensibilitate în același timp, cu tablouri în care predomină florile și nudurile".
O elogioasă și poetică prezentare a făcut-o și criticul de artă Iulian Bucur, care a apreciat foarte mult și frumusețea Sucevei.
Intrarea la expoziție este liberă, aceasta fiind vizitabilă până la finalul lunii martie.